

RELACION
PËR
PROJEKTLIGJIN
“PËR MEKANIZMAT E ZGJIDHJES SË MOSMARRËVESHJEVE TATIMORE ME SHTETET ANËTARE TË BASHKIMIT EVROPIAN”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

     Ky projektligj propozohet në mbështetje të neneve 78 dhe 83, pika 1, të Kushtetutës.

	Qëllimi i propozimit të këtij projektligji është krijimi i një kuadri ligjor të brendshëm të plotë dhe efikas, i cili përcakton rregullat thelbësore dhe procedurale mbi mekanizmat e zgjidhjes së mosmarrëveshjeve ndërmjet Republikës së Shqipërisë dhe shteteve të tjera anëtare të Bashkimit Evropian. Këto mosmarrëveshje lidhen specifikisht me interpretimin dhe zbatimin e marrëveshjeve dhe konventave dypalëshe ose shumëpalëshe, që synojnë eliminimin e tatimit të dyfishtë të të ardhurave dhe, aty ku është e zbatueshme, të kapitalit. Në një rrafsh më të gjerë, ky projektligj shërben për përmbushjen e detyrimeve që rrjedhin nga procesi i integrimit të Republikës së Shqipërisë në Bashkimin Evropian, në kuadër të Kapitullit 16, “Tatimet”. Ai realizon përafrimin e plotë të legjislacionit kombëtar me Direktivën e Këshillit (BE) 2017/1852, të datës 10 tetor 2017, “Mbi mekanizmat për zgjidhjen e mosmarrëveshjeve tatimore në Bashkimin Evropian”. Përmes këtij projektakti, Shqipëria vendos një mekanizëm që ofron garanci për një zgjidhje përfundimtare e në kohë të mosmarrëveshjeve për tatimin e dyfishtë.

	Për arritjen e qëllimit dhe për të garantuar një standard të lartë të sigurisë juridike për tatimpaguesit që ushtrojnë veprimtari ndërkufitare, projektligji synon të realizojë disa objektiva strategjikë dhe specifikë. 

	Së pari, synohet zgjidhja detyruese dhe përfundimtare e mosmarrëveshjeve përmes krijimit të një mekanizmi të posaçëm, konkretisht Komisionit Këshillimor ose Komisionit Këshillimor Alternativ, i cili ndërhyn si një organ i pavarur dhe merr një vendim të detyrueshëm në rastet kur autoritetet kompetente dështojnë të gjejnë një zgjidhje me mirëkuptim, duke garantuar kështu eliminimin përfundimtar të tatimit të dyfishtë.

	Së dyti, projektligji garanton një proces transparent dhe të shpejtë për tatimpaguesin, duke vendosur një kalendar strikt dhe të parashikueshëm për çdo fazë të procesit, duke filluar nga dorëzimi i ankimit, afati për pranimin ose refuzimin e tij, afati dy-vjeçar i procedurës së marrëveshjes së ndërsjellë dhe deri te afati i nxjerrjes së vendimit përfundimtar. Krahas kësaj, fuqizohen dhe garantohen të drejtat e tatimpaguesve, duke i pajisur ata me mjete të reja mbrojtëse dhe duke u dhënë të drejtën ligjore t’i drejtohen gjykatës administrative kompetente për të zhbllokuar procesin në rast inaktiviteti ose refuzimi të pabazuar nga ana e autoriteteve tatimore.

	Gjithashtu, projektligji krijon një regjim të posaçëm lehtësues që synon uljen e barrës administrative për individët dhe ndërmarrjet e vogla, duke u mundësuar atyre të ndërveprojnë ekskluzivisht me autoritetin kompetent shqiptar dhe duke evituar kostot e larta e barrierat gjuhësore të komunikimit paralel me shtetet e tjera anëtare. Së fundmi, ky kuadër i ri ligjor përmirëson klimën e biznesit dhe transparencën, duke rritur besimin e investitorëve të huaj përmes publikimit të vendimeve përfundimtare ose përmbledhjeve të tyre, duke ofruar kështu siguri të plotë juridike se aktivitetet e tyre nuk do t’i nënshtrohen pengesave fiskale të pazgjidhshme.
 
1.  VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

	Ky projektligj, që është parashikuar në programin analitik të projektakteve për vitin 2026, hartohet në kuadër të përmbushjes së detyrimeve që rrjedhin nga procesi i integrimit të Republikës së Shqipërisë në Bashkimin Evropian, specifikisht në fushën e legjislacionit tatimor që mbulohet nga Kapitulli 16, “Tatimet”. Si një masë integrale për përafrimin e legjislacionit kombëtar me Acquis Communautaire të Bashkimit Evropian, ky akt i paraprin anëtarësimit të plotë të vendit, duke garantuar standardizimin e procedurave dhe përgatitjen e administratës tatimore shqiptare për të bashkëvepruar efektivisht me shtetet e tjera anëtare për zgjidhjen e mosmarrëveshjeve ndërkufitare mbi tatimin e dyfishtë.

1. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Tatimi i dyfishtë përfaqëson një nga pengesat më serioze për investimet ndërkufitare, zhvillimin ekonomik dhe funksionimin e lirë të tregut. Megjithëse Republika e Shqipërisë ka një rrjet të gjerë marrëveshjesh dypalëshe për shmangien e tatimit të dyfishtë me shtetet anëtare të Bashkimit Evropian, zbatimi i mekanizmave tradicionalë për zgjidhjen e këtyre rasteve, specifikisht procedura e marrëveshjes së ndërsjellë e parashikuar në këto marrëveshje, karakterizohet nga kufizime thelbësore. Këto kufizime konsistojnë kryesisht në vetë natyrën e këtij mekanizmi ndërkombëtar, i cili parashikon detyrimin e autoriteteve kompetente vetëm për t’u përpjekur, por jo detyrimin për të arritur domosdoshmërisht një marrëveshje përfundimtare. Për më tepër, në mungesë të një kuadri të unifikuar me afate kohore strikte, procedurat e tilla rrezikojnë të zvarriten për periudha të gjata, duke ofruar një akses të kufizuar për tatimpaguesin e prekur. Një situatë e tillë krijon pasiguri juridike, rrit kostot dhe dekurajon investitorët e huaj evropianë.

Për të adresuar këto sfida dhe për të garantuar zbatueshmërinë e plotë të këtyre marrëveshjeve, ky projektligj prezanton një kuadër të ri normativ të brendshëm, i cili ofron efikasitet dhe mbrojtje të plotë. Një nga përparësitë kryesore është zgjerimi i fushëveprimit, pasi ky akt mbulon të gjitha mosmarrëveshjet që lindin nga interpretimi dhe zbatimi i marrëveshjeve për shmangien e tatimit të dyfishtë të të ardhurave dhe kapitalit, si për subjektet juridike ashtu edhe për individët. Më tej, ligji sanksionon kalimin në një mekanizëm të detyrueshëm dhe përfundimtar, duke parashikuar themelimin e komisionit këshillimor ose komisionit këshillimor alternativ për zgjidhjen e mosmarrëveshjeve. Në rastet kur autoritetet kompetente nuk e zgjidhin mosmarrëveshjen brenda fazës dypalëshe prej dy vjetësh, komisioni jep një opinion të pavarur, pas të cilit autoritetet janë të detyruara me ligj të bien dakord për një vendim përfundimtar që eliminon tërësisht tatimin e dyfishtë.

Krahas kësaj, projektligji garanton një proces pa zvarritje administrative duke parashikuar afate strikte dhe të parashikueshme, duke filluar nga paraqitja e ankimit brenda tre vjetëve, te vlerësimi gjashtëmujor nga administrata, dhe deri te dhënia e opinionit nga komisioni. Një risi thelbësore është edhe fuqizimi i të drejtave të tatimpaguesit të prekur përmes mbrojtjes gjyqësore aktive. Nëse autoritetet kompetente refuzojnë një ankim pa të drejtë ose bllokojnë procedurën duke mos emëruar anëtarët e tyre në komisionin këshillimor, tatimpaguesi fiton të drejtën t’i drejtohet gjykatës administrative kompetente për të detyruar zhbllokimin e procesit dhe kryerjen e emërimeve. Për më tepër, me qëllim lehtësimin e barrës administrative për individët dhe ndërmarrjet e vogla, ligji parashikon dispozita të veçanta përmes të cilave këtyre subjekteve u jepet e drejta t’i drejtojnë komunikimet dhe ankimin vetëm pranë autoritetit kompetent shqiptar. Rritja e transparencës garantohet përmes detyrimit për të publikuar vendimet përfundimtare në tërësinë e tyre ose përmes një përmbledhjeje në faqen e Drejtorisë së Përgjithshme të Tatimeve, duke ofruar udhëzime të qarta për raste të ngjashme.

Së fundmi, efektet e pritshme të këtij projektligji reflektohen drejtpërdrejt në përmirësimin e klimës së investimeve dhe nxitjen e investimeve të huaja direkte, pasi siguria se asnjë transaksion ndërkufitar nuk do të mbetet subjekt i tatimit të dyfishtë të pazgjidhur, forcon besimin e investitorëve nga Bashkimi Evropian për të operuar në Shqipëri. Krijimi i këtyre mekanizmave shërben edhe për mbrojtjen e buxhetit të shtetit, duke siguruar që baza e tatueshme kombëtare të mbrohet në tryezat e komisioneve këshillimore përmes procedurave transparente dhe të rregulluara ligjërisht. Në një plan më të gjerë, zbatimi i këtij ligji rrit ndjeshëm kapacitetet institucionale, duke përgatitur administratën tatimore shqiptare dhe sistemin e drejtësisë administrative për të vepruar si një hallkë e barabartë me autoritetet homologe të Bashkimit Evropian.

1. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektligj është hartuar në përputhje të plotë me nenet 78 dhe 83, pika 1, të Kushtetutës së Republikës së Shqipërisë, si dhe gjen mbështetje te nenet 116 dhe 122 të saj. Në këtë këndvështrim, projektakti shërben si një mekanizëm i domosdoshëm procedural për garantimin e zbatimit efektiv të marrëveshjeve ndërkombëtare për shmangien e tatimit të dyfishtë, duke siguruar kështu pajtueshmërinë e plotë mes angazhimeve të të drejtës ndërkombëtare dhe normave të brendshme të shtetit shqiptar.

Në rrafshin e harmonizimit të brendshëm, projektligji bashkëvepron në përputhje me Kodin e Procedurave Administrative dhe legjislacionin tatimor, duke u legjitimuar nga vetë autorizimet e shprehura të Kodit të Procedurave Administrative (nenet 4, 91 dhe 136 të tij), të cilat i delegojnë këtij ligji të posaçëm të drejtën për të përcaktuar afate dhe struktura të veçanta, siç është komisioni këshillimor, për shqyrtimin e ankimeve që lidhen me veprimtari ndërkufitare. Për të garantuar mbylljen e ciklit juridik, projektligji përcakton legjislacionin e përgjithshëm si burim plotësues për çdo rregullim të munguar, si dhe sanksionon mbrojtjen gjyqësore aktive pranë Gjykatës Administrative të Shkallës së Parë, Tiranë, duke ruajtur në këtë mënyrë një balancë ndërmjet vendimmarrjes së pushtetit ekzekutiv dhe kontrollit të pavarur gjyqësor.
	
1. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)

[bookmark: _Hlk163477775]	Ky projektligj hartohet me synimin strategjik për të arritur përafrimin e plotë të legjislacionit të brendshëm me të drejtën e Bashkimit Evropian (Acquis Communautaire). Konkretisht, projektakti transpozon në mënyrë të plotë Direktivën e Këshillit (BE) 2017/1852, të datës 10 tetor 2017, “Mbi mekanizmat për zgjidhjen e mosmarrëveshjeve tatimore në Bashkimin Evropian”, e cila identifikohet me numrin e referencës CELEX 32017L1852.

	Nëpërmjet këtij transpozimi të plotë, Republika e Shqipërisë integron në rendin e saj juridik të gjitha standardet, afatet procedurale dhe mekanizmat e detyrueshëm që kjo direktivë kërkon nga shtetet anëtare të Bashkimit Evropian. Kjo përfshin rregullat për themelimin e komisionit këshillimor, nxjerrjen e vendimit përfundimtar, si dhe garantimin e aksesit të plotë të tatimpaguesve të prekur në këto procedura. Realizimi i këtij transpozimi plotëson një nga detyrimet themelore legjislative të vendit tonë për Kapitullin 16, “Tatimet”, në kuadër të negociatave të anëtarësimit në Bashkimin Evropian.

1. PËRMBLEDHJE SHPJEGUESE E PËRMBAJTJES SË PROJEKTAKTIT

Ky projektligj është i strukturuar në 7 (shtatë) krerë dhe 24 (njëzet e katër) nene, të cilat në mënyrë të përmbledhur parashikojnë sa vijon: 

Kreu I, “Dispozita të përgjithshme”, përbëhet nga nenet 1 deri në 3.

Në nenin 1 përcaktohet objekti i ligjit dhe fusha e tij e zbatimit, që është rregullimi i mekanizmit të zgjidhjes së mosmarrëveshjeve ndërmjet Republikës së Shqipërisë dhe shteteve anëtare të Bashkimit Evropian për eliminimin e tatimit të dyfishtë të të ardhurave dhe kapitalit, si dhe përcaktimi i të drejtave të tatimpaguesve të prekur.

Në nenin 2 përcaktohen përkufizimet e termave thelbësorë që përdoren në ligj, si “autoritet kompetent”, “autoriteti kompetent shqiptar”, “gjykatë kompetente”, “tatim i dyfishtë” dhe “tatimpagues i prekur”, duke theksuar se për çdo term të papërkufizuar, prioritet ka kuptimi sipas legjislacionit të brendshëm tatimor.

Në nenin 3 qartësohet raporti i këtij projektligji me legjislacionin tjetër. Ai sanksionon se, për rastet që nuk rregullohen shprehimisht në këtë ligj, zbatohen si burim plotësues legjislacioni për procedurat tatimore ose ai për procedurat administrative dhe gjykimin administrativ.

Kreu II, “Paraqitja e ankimit”, përfshin nenet 4 deri në 6.

Në nenin 4 rregullohet procedura e paraqitjes së ankimit, duke vendosur një afat prej 3 vjetësh nga marrja e njoftimit të parë të veprimit që shkakton tatim të dyfishtë. Ky nen përcakton detyrimin e tatimpaguesit për ta paraqitur ankimin njëkohësisht në të dyja shtetet, specifikon informacionin dhe dokumentacionin që duhet dorëzuar, si dhe përcakton afatin për konfirmimin e marrjes, kërkimin e informacionit shtesë dhe marrjen e vendimit për pranim/refuzim brenda 6 muajve nga administrata shqiptare.

Në nenin 5 rregullohet procedura e marrëveshjes së ndërsjellë, e cila vihet në lëvizje kur të dyja shtetet e pranojnë ankimin. Ky nen sanksionon afatin dyvjeçar, me mundësi zgjatjeje deri në 1 vit, brenda të cilit shtetet përpiqen të gjejnë një zgjidhje me mirëkuptim, si dhe procedurën e njoftimit dhe zbatimit të vendimit nëse marrëveshja arrihet.

Në nenin 6 rregullohen shkaqet e refuzimit të ankimit nga autoriteti kompetent shqiptar (mungesë informacioni, jashtë afatit, mosmarrëveshje inekzistente, etj.). Gjithashtu, ky nen përcakton pasojat juridike, duke sanksionuar pranimin në heshtje pas 6 muajsh dhe duke i dhënë të drejtë tatimpaguesit të ngrejë padi në gjykatën administrative kompetente nëse ankimi refuzohet.

Kreu III, “Zgjidhja e mosmarrëveshjeve”, përmban nenet 7 deri në 16.

Në nenin 7 përcaktohet procedura për themelimin e komisionit këshillimor me kërkesë të tatimpaguesit (brenda 50 ditëve), në rastet kur ankimi refuzohet vetëm nga njëri shtet ose kur dështon arritja e marrëveshjes së ndërsjellë. Ky nen parashikon afatin 120-ditor për themelimin e komisionit, i cili merr vendim mbi pranimin e ankimit ose jep opinionin përfundimtar.

Në nenin 8 sanksionohet e drejta e tatimpaguesit për t’iu drejtuar Kryetarit të Gjykatës Administrative të Shkallës së Parë, Tiranë, për të kryer emërimet në komisionin këshillimor, në rast se autoriteti kompetent shqiptar apo shteti tjetër dështon t’i kryejë këto emërime vullnetarisht.

Në nenin 9 rregullohet përbërja e komisionit këshillimor (1 kryetar gjyqtar, përfaqësues të autoriteteve dhe persona të pavarur), procedurat e emërimit, si dhe përcaktohen rreptësisht rregullat mbi paanshmërinë dhe shkaqet e papajtueshmërisë/konfliktit të interesit.

Në nenin 10 parashikohet procedura e krijimit të listës së personave të pavarur me reputacion, të cilët emërohen dhe shkarkohen me urdhër të ministrit përgjegjës për financat, si dhe detyrimi i shtetit shqiptar për të njoftuar Komisionin Evropian për këtë listë.

Në nenin 11 autoriteteve u njihet e drejta të bien dakord për themelimin e një komisioni këshillimor alternativ për zgjidhjen e mosmarrëveshjeve (përfshirë komitete të përhershme), i cili mund të zbatojë teknika të tjera të zgjidhjes, siç është arbitrazhi i “ofertës përfundimtare”.

Në nenin 12 përcaktohen elementet e detyrueshme që duhet të përmbajnë rregullat e procedurës së komisioneve (si korniza kohore, kostot, rregullat e pjesëmarrjes), si dhe parashikohet zbatimi i rregullave standarde të Komisionit Evropian nëse autoritetet dështojnë t’i miratojnë ato.

Në nenin 13 rregullohen kostot e procedurës. Kostot ndahen në mënyrë të barabartë ndërmjet shteteve (përfshirë rimbursimin deri në 1 000 euro/ditë për personat e pavarur), ndërkohë që shteti nuk mbulon kostot e vetë tatimpaguesit, përveç rasteve të tërheqjes së tij me dashje.

Në nenin 14 trajtohen procedurat e marrjes së informacionit, dorëzimit të provave dhe seancave dëgjimore përpara komisionit. Ai përcakton gjithashtu rastet kur shteti mund të refuzojë dhënien e informacionit (sekrete tregtare, rendi publik) dhe detyron ruajtjen e sekretit profesional.

Në nenin 15 sanksionohet detyrimi i komisionit këshillimor për të dhënë opinionin e tij me shkrim brenda 6 muajve (ose 9 muajve për raste komplekse). Opinioni miratohet me shumicë votash dhe bazohet në konventën dhe legjislacionin e zbatueshëm.

Në nenin 16 rregullohet procedura e nxjerrjes së vendimit përfundimtar. Autoritetet kanë 6 muaj për të arritur një marrëveshje pas marrjes së opinionit; nëse dështojnë, opinioni i komisionit bëhet automatikisht vendim përfundimtar detyrues, i cili gjen zbatim pas heqjes dorë të tatimpaguesit nga mjetet juridike të brendshme.

Kreu IV, “Procedurat e brendshme të zgjidhjes së mosmarrëveshjeve”, përbëhet nga nenet 17 deri në 19.

Në nenin 17 rregullohet ndërveprimi i këtyre procedurave me mjetet juridike të brendshme, duke pezulluar afatet sipas këtij ligji, gjatë gjykimeve në vend. Ky nen vendos përjashtime thelbësore, duke i mohuar aksesin në këtë mekanizëm atyre tatimpaguesve që janë sanksionuar penalisht ose administrativisht për evazion me dashje apo pakujdesi të rëndë.

Në nenin 18 sanksionohen dispozita të veçanta lehtësuese për individët dhe ndërmarrjet e vogla. Atyre u lejohet t’i dërgojnë të gjitha komunikimet ekskluzivisht pranë autoritetit kompetent shqiptar, i cili ka barrën e njoftimit të shteteve të tjera anëtare.

Në nenin 19 parashikohen rregullat për publikimin e vendimeve përfundimtare. Me pëlqimin e tatimpaguesit, vendimi publikohet i plotë; në mungesë të pëlqimit, publikohet detyrimisht një përmbledhje udhëzuese, e cila mbron të dhënat dhe sekretet tregtare.

Kreu V, “Mbështetja administrative”, përmban nenin 20.

Në nenin 20 përcaktohet detyrimi i Drejtorisë së Përgjithshme të Tatimeve dhe i ministrisë përgjegjëse për financat për të publikuar listat e autoriteteve kompetente dhe personave të pavarur në faqet e tyre zyrtare, si dhe detyrimi për të raportuar pranë Komisionit Evropian masat për ruajtjen e sekretit.

Kreu VI, “Kundërvajtjet administrative”, përfshin nenin 21.

Në nenin 21 përcaktohen sanksionet administrative me gjobë për personat e pavarur, anëtarët e komisionit ose tatimpaguesit e prekur, në rast se ata shkelin detyrimin për ruajtjen e sekretit profesional dhe konfidencialitetit, me kusht që shkelja të mos përbëjë vepër penale.

Kreu VII, “Dispozita kalimtare dhe të fundit”, përmban nenet 22 deri në 24.

Në nenin 22 i jepet autorizim Këshillit të Ministrave që brenda 1 (një) viti nga hyrja në fuqi e ligjit, të nxjerrë aktin nënligjor për shpërblimet dhe rimbursimin e shpenzimeve për personat e pavarur me reputacion në komisione.

Në nenin 23 sanksionohet zbatimi në kohë i ligjit, duke u kufizuar ekskluzivisht për çështjet që u referohen viteve tatimore të cilat fillojnë në ose pas datës së fillimit të efekteve të këtij ligji.

Në nenin 24 përcaktohet se ky ligj hyn në fuqi 15 ditë pas botimit në Fletoren Zyrtare, por fillon t’i shtrijë efektet e tij detyruese vetëm nga data e anëtarësimit të Republikës së Shqipërisë në Bashkimin Evropian.
1. INSTITUCIONET DHE ORGANET QË NGARKOHEN PËR ZBATIMIN  E AKTIT

	Për zbatimin e dispozitave të këtij projektligji ngarkohet ministria përgjegjëse për financat, nëpërmjet Drejtorisë së Përgjithshme të Tatimeve, e cila ushtron funksionet dhe detyrimet e autoritetit kompetent shqiptar. Për nxjerrjen e aktit nënligjor të nevojshëm, ngarkohet Këshilli i Ministrave.

	Në rrafshin e mbrojtjes gjyqësore, ngarkohet sistemi i gjykatave administrative kompetente për shqyrtimin e padive në themel (kur refuzohet ankimi), si dhe, në mënyrë specifike, ngarkohet Kryetari i Gjykatës Administrative të Shkallës së Parë, Tiranë, me kompetencën e posaçme dhe urgjente për zhbllokimin e procedurave, emërimin e anëtarëve në komisionet këshillimore dhe detyrimin e administratës për nxjerrjen e vendimeve përfundimtare.

1. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

[bookmark: _Hlk163410697]	Ky projektligj është hartuar nga Ministria e Financave. Projektligji i dërgohet për mendim Ministrisë së Drejtësisë, Ministrisë për Evropën dhe Punët e Jashtme, Avokaturës së Shtetit dhe Këshillit të Lartë Gjyqësor. Në kuadër të përmbushjes së detyrimeve që rrjedhin nga procesi i integrimit të Republikës së Shqipërisë në Bashkimin Evropian, lidhur me përafrimin e legjislacionit për Kapitullin 16, “Tatimet”, projektligji i dërgohet për dijeni edhe Ministrit të Shtetit dhe Kryenegociator, pasi paralelisht, ky projektligj i është dërguar zyrtarisht për vlerësim edhe strukturave përkatëse të Komisionit Evropian.
           
1. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

[bookmark: _Hlk175561494]Zbatimi i këtij projektligji sjell efekte financiare të kufizuara dhe të menaxhueshme për buxhetin e shtetit, të cilat konsistojnë ekskluzivisht në mbulimin e gjysmës së kostove procedurale për komisionet këshillimore (përfshirë shpërblimet deri në 1 000 euro/dita dhe rimbursimet e udhëtimit për personat e pavarur me reputacion). Megjithatë, në një analizë afatgjatë kosto-përfitim, këto shpenzime të drejtpërdrejta janë të justifikueshme, pasi ky mekanizëm i ri mbron në mënyrë proaktive bazën e të ardhurave tatimore kombëtare nga rreziqet e evazionit apo largimit të kapitalit dhe parandalon faturat e rënda financiare që mund t’i ngarkoheshin shtetit shqiptar nga proceset e mundshme të arbitrazhit ndërkombëtar të investimeve.
                       
                                                                                  MINISTRI I FINANCAVE

[bookmark: _Hlk144463235]          Petrit Malaj

Relacion për projektligjin “Për mekanizmat e zgjidhjes së mosmarrëveshjeve tatimore me shtetet anëtare të Bashkimit Evropian”
